钦定古今图书集成/明伦汇编/氏族典/第205卷 > 高彪
## 钦定古今图书集成/明伦汇编/氏族典/第205卷 > 高彪

按《金史高彪传》：“彪本名召和失，辰州渤海人。祖安国，
辽兴、辰、开三镇节度使。父六哥，左承制，官至刺史。彪
始生，其父用术者言，为其时日不利于己，欲不举，其
母为营护。居数岁，竟逐之，彪匿于外家。辽人调兵东
京，时六哥已老，当从军，因代其行，战于出河店，辽兵
败走，彪独力战，军帅见之曰：‘此勇士也’。令生致之。”斡
鲁攻东京，六哥率其乡人迎降，以为榆河州千户。久
之，告老，彪代领其众，屡战有功。天会五年，授静江军
节度使、寿州刺史，大小数十战，无不胜捷。齐国既废，
摄滕阳军以东诸路兵马都统，抚谕徐、宿、曹、单、滕阳
及其属邑，皆按堵如故。为武宁军节度使，颇黩货，尝
坐赃，海陵以其勋旧，杖而释之。改忻州防御使，历安
化、安国、武胜军节度使，迁行台兵部尚书，改京兆尹，
封郜国公，以忧去官。起复为武定军节度使、归德尹。
《正隆例》授金紫光禄大夫。久之致仕，复起为枢密副
使、舒国公，赐名彪。卒，年六十七，谥“桓壮。”彪性机巧，通
音律，人无贵贱，皆温颜接之。